জামায়াতের মিছিলে পুলিশের হামলা অর্ধশতাধিক গ্রেপ্তার  ৪৮ ঘণ্টার হরতালের দ্বিতীয় দিনে গতকাল রাজধানীসহ সারা দেশে পুলিশি হামলা ও বাধা উপেক্ষা করে মিছিল ও সমাবেশ করেছে জামায়াতে ইসলামী। সকালে মতিঝিল এলাকায় মহানগর জামায়াতের সেক্রেটারি  হামিদুর রহমান আযাদ এমপির নেতৃত্বে একটি মিছিল বের হলে পুলিশ ধাওয়া ও লাঠিচার্জ করে তা ছত্রভঙ্গ করে দেয়। এছাড়া মতিঝিল শাপলা চত্বর, সোয়ারীঘাট, ফার্মগেট, মিরপুর, ধোলাইপাড়, মহাখালী, যাত্রাবাড়ী, বাড্ডাসহ বেশ কটি পয়েন্টে হরতালের সমর্থনে সংক্ষিপ্ত মিছিল-সমাবেশ করেছে দলটি। পুলিশ সারা দেশ থেকে গতকাল অর্ধশতাধিক জামায়াত-শিবির কর্মীকে গ্রেপ্তার করেছে। পুলিশের হামলায় বেশকজন আহত হয়েছেন বলে দলীয় সূত্রে দাবি করা হয় তবে ৪৮ ঘণ্টার হরতালের ৩৬ ঘণ্টায় জামায়াতের দুই শতাধিক আটক এবং শতাধিক নেতা-কর্মী আহত হয়েছেন বলে গতকাল  এক সংবাদ সম্মেলনে জানানো হয়। এতে বলা হয়, হরতালে বিক্ষিপ্ত মিছিলের চেষ্টা করলে জামায়াত-শিবিরের ১৪ জন কর্মীকে ভ্রাম্যমাণ আদালত বিভিন্ন মেয়াদের শাস্তি দিয়েছে। এর মধ্যে একজনকে সর্বোচ্চ ছয় মাস কারাদণ্ড দেয়া হয়েছে। দলের ভারপ্রাপ্ত সেক্রেটারি জেনারেল এটিএম আজহারুল ইসলাম এ তথ্য জানান। বিরোধীদলীয় চিফ হুইপ জয়নুল আবদিন ফারুকের ওপর পুলিশের নির্যাতন স্বরাষ্ট্র প্রতিমন্ত্রী এবং আওয়ামী লীগের যুগ্ম সম্পাদক মাহবুব-উল-আলম হানিফের ইঙ্গিতেই হয়েছে অভিযোগ করেছেন জামায়াতের ভারপ্রাপ্ত সেক্রেটারি জেনারেল এটিএম আজহারুল ইসলাম। তিনি  বলেন, তারা দুজন যেভাবে পুলিশের পক্ষে সাফাই গেয়েছেন তাতে প্রতীয়মান হয় তাদের ইঙ্গিতেই ফারুকের ওপর হামলা চালানো হয়েছে। আজহার বলেন, সরকার অত্যাচার-নির্যাতন চালিয়ে গায়ের জোরে স্বৈরাচারী কায়দায় ক্ষমতায় টিকে থাকতে চায়। কিন্তু অতীতে কোন সরকার এভাবে বিরোধীদল ও জনগণের ওপর অত্যাচার-নির্যাচন চালিয়ে ক্ষমতায় টিকে থাকতে পারেনি। বর্তমান সরকারও টিকে থাকতে পারবে না। দেশের জনগণ এ ব্যর্থ সরকারকে আর ক্ষমতায় দেখতে চায় না। হরতালসহ লাগাতার কঠিন কর্মসূচি ঘোষণা করে সরকারকে দাবি মানতে বাধ্য করা হবে বলেও আজহার হুমকি দেন। হরতালের  পর নতুন কর্মসূচির বিষয়ে আজহার বলেন, চারদলের সঙ্গে যোগাযোগ করে নতুন কর্মসূচি দেয়া হবে। হরতাল সফল করার জন্য তিনি দেশবাসীকে অভিনন্দন জানান।   সংবাদ সম্মেলনে সংগঠনের কেন্দ্রীয় নির্বাহী পরিষদ সদস্য ও ঢাকা মহানগর আমীর মাওলানা রফিকুল ইসলাম খান, প্রচার সেক্রেটারি অধ্যাপক মো. তাসনীম আলম, কেন্দ্রীয় কর্মপরিষদ সদস্য অধ্যক্ষ ইজ্জত উল্লাহ ও মাওলানা এটিএম মাসুম, ঢাকা মহানগর সেক্রেটারি হামিদুর রহমান আযাদ এমপি, সহকারী সেক্রেটারি নূরুল ইসলাম বুলবুল ও মাওলানা আবদুল হালিম, কেন্দ্রীয় মজলিসে শূরা সদস্য এডভোকেট মশিউল আলম,  মতিউর রহমান আকন্দ, ড. শফিকুল ইসলাম মাসুদ উপস্থিত ছিলেন। এদিকে গতকাল সকাল ৮টায় মতিঝিল এজিবি কলোনি এলাকা থেকে হরতালের সমর্থনে জামায়াতের একটি মিছিল বের হলে আগে থেকেই অবস্থান নেয়া রu200c্যাব, পুলিশ ও ডিবি পুলিশের বাধার সম্মুখীন হয়। একপর্যায়ে বাধা উপেক্ষা করে মিছিলটি সামনে এগোলে পেছন থেকে ধাওয়া ও লাঠিচার্জ শুরু করে পুলিশ। পুলিশের ধাওয়ায় মিছিলে নেতৃত্ব্বদানকারী জামায়াতের মহানগর সেক্রেটারি হামিদুর রহমান আযাদ এমপি, সহকারী সেক্রেটারি নূরুল ইসলাম বুলবুল, মতিঝিল থানা আমীর মুহাম্মদ লুৎফুর রহমান, পল্টন থানা আমীর অধ্যাপক  মোকাররম হোসেন খান, শাহবাগ থানা আমীর এডভোকেট হেলাল উদ্দিনসহ অন্য নেতাকর্মীরা দ্রুত স্থান ত্যাগ করেন। এখান থেকে পুলিশ কাউকে গ্রেপ্তার করতে পারেনি। দুপুরে জামায়াতের মতিঝিল, পল্টন ও শাহবাগ থানার উদ্যোগে মতিঝিল শাপলা চত্বর এলাকায় হরতালের সমর্থনে আরেকটি মিছিল অনুষ্ঠিত হয়। এতে শিবিরের মহানগর নেতারা অংশ নেন।  সকাল ৬টায় মহানগর নেতা মঞ্জুরুল ইসলাম ভূঁইয়ার নেতৃত্বে বংশাল, চকবাজার, লালবাগ ও কোতোয়ালি থানা জামায়াতের উদ্যোগে সোয়ারীঘাট-বাবুবাজার এলাকায় একটি মিছিল বের করা হয়। মিছিলের শেষ মুহূর্তে পুলিশ পেছন দিক থেকে  ধাওয়া ও হামলা করলে ৭ জন আহত হন। এ সময় ৩ জনকে আটক করে পুলিশ। সকালে বাড্ডা থানা জামায়াতের উদ্যোগে হরতালের সমর্থনে পিকেটিং করার সময় পুলিশ এক জামায়াত নেতাকে গ্রেপ্তার করে নিয়ে যায়।  এছাড়া সকালে লস্কর মো. তসলীম, আবদুস সালাম ও শহীদুল্লাহর নেতৃত্বে মিরপুর বিআরটিএ থেকে ১০নং গোলচক্কর এলাকায় মিরপুর, কাফরুল ও পল্লবী থানা, কামাল উদ্দিন, আবুল আলা মো. ইকবাল ও হাফিজুর রহমানের নেতৃত্বে ফার্মগেট আনন্দ সিনেমাল হল থেকে পান্থপথ এলাকায় শেরেবাংলা নগর ও শিল্পাঞ্চল থানা, আবদুস সবুর ফকির ও হাফিজুর রহমানের নেতৃত্বে কাজলা এলাকায়  যাত্রাবাড়ী ও ডেমরা থানা, রুহুল কুদ্দুস ও শাহাদত হোসেনের নেতৃত্বে ধোলাইপাড় থেকে জুরাইন এলাকায় শ্যামপুর ও কদমতলী থানা, রফিক আহমদ ও দেলোয়ার হোসেনের নেতৃত্বে মোহাম্মদপুর ও আদাবর থানা, এআরএম মনিরের নেতৃত্বে বনানী এলাকায় গুলশান থানা এবং শেখ শরীফ উদ্দিন আহমদ ও হেমায়েত হোসেনের নেতৃত্বে ঝিগাতলা এলাকায় হাজারীবাগ ও ধানমন্ডি থানা জামায়াত হরতালের সমর্থনে মিছিল বের করে বলে জানা গেছে।  স্টাফ রিপোর্টার, জামালপুর থেকে জানান, বিএনপির নেতাকর্মীদের সংঘর্ষ ও ধাওয়া-পাল্টা ধাওয়ায় পুলিশের এক এএসআইসহ ৫ পুলিশ এবং বিএনপির ১০  নেতাকর্মী আহত হয়েছে। মাদারগঞ্জ থানার ওসি জামাল উদ্দিন জানান, সকাল ৮টায় বালিজুড়ী বাজারে বিএনপি নেতাকর্মীরা পুলিশের গাড়ির ওপর হামলা চালায়। এ সময় পুলিশের সঙ্গে নেতাকর্মীদের ধাওয়া-পাল্টা ধাওয়ায় পুলিশের এএসআই ফারুক হোসেনসহ ৫ পুলিশ আহত হয়। আহত পুলিশ সদস্যরা মাদারগঞ্জ হাসপাতাল থেকে প্রাথমিক চিকিৎসা নিয়ে থানায় ফিরেছে। পুলিশ এ সময় ২৮ রাউন্ড রাবার বুলেট ছোড়ে। এদিকে সকাল থেকে বিএনপি ও ছাত্রদলের নেতাকর্মীরা শহরে খণ্ড খণ্ড মিছিল করে। জেলার অন্যান্য স্থানে শান্তিপূর্ণ হরতাল পালিত হয়।  স্টাফ রিপোটার কুড়িগ্রাম থেকে  জানান, হরতালের দ্বিতীয় দিন গতকাল কুড়িগ্রাম জেলা বিএনপির বিক্ষোভ মিছিলে পুলিশের লাঠিচার্জে ১৫ নেতাকর্মী আহত হয়েছেন। হরতালের সমর্থনে জেলা বিএনপির যুগ্ম সাধারণ সম্পাদক সোহেল হোসনাইন কায়কোবাদ সোহেলের নেতৃত্বে জিয়া বাজার থেকে সকাল ৯টার দিকে একটি মিছিল বের হয়। মিছিলটি দাদা মোড়ে পৌঁছালে পুলিশ আকস্মিকভাবে মিছিলের সামনে ও পিছন থেকে লাঠিচার্জ শুরু করে মিছিলটি ছত্রভঙ্গ করে দেয়। লাঠিচার্জে এ সময় যুবদল ও ছাত্রদলের ১৫ নেতাকর্মী আহত হয়। হরতাল চলাকালে শিশু নিকেতন মোড় ও জেলা পরিষদ মোড়ে পৃথক দুটি ঘটনায় পিকেটাররা দুটি  অটোরিকশা ভাঙচুর করেছে।  কালাই (জয়পুরহাট) প্রতিনিধি জানান, কালাইয়ে বিএনপি-জামায়াতের ডাকা ৪৮ ঘণ্টা হরতালের দ্বিতীয় দিনে জয়পুরহাট-২ আসনের সংসদ সদস্য ও জেলা বিএনপির সহ-সভাপতি ইঞ্জিনিয়ার গোলাম মোস্তফার নেতৃত্বে বেলা ১টায় মিছিল বের করার চেষ্টা করলে পুলিশ তাতে বাধা দেয়।  স্টাফ রিপোর্টার গাজীপুর থেকে জানান, গতকাল গাজীপুরের চান্দনায় ঢাকা-ময়মনসিংহ মহাসড়কে বিএনপি কর্মীরা হরতালের পক্ষে লাঠিমিছিল করে। হরতাল চলাকালে ভোগড়া ও নলজানি এলাকায় বেশকিছু যানবাহন ভাঙচুর হয়। সকালে গাজীপুর ভোগড়া এলাকায় হরতালের সমর্থনে  লাঠিমিছিল বের হয়। এতে সদর থানা বিএনপির সাধারণ সম্পাদক সুরুজ আহমেদ, সাংগঠনিক সম্পাদক বশির আহম্মেদ বাচ্চু, জেলা নেতা হাজী শহীদুল ইসলাম, যুবনেতা আতাউর রহমান ও শওকত বাবু, ছাত্রনেতা মনিরুল ইসলাম ও আমিনুল ইসলামসহ নেতাকর্মীরা অংশ নেন। অন্যদিকে জেলা শহরে জেলা বিএনপি নেতা আহাম্মদ আলী রুশদী, ডা. মাজহারুল আলম, শাখাওয়াত হোসেন সবুজসহ নেতাকর্মী পিকেটিং করতে বের হলে পুলিশ তাদের বাধা দিয়ে দলীয় কার্যালয়ে অবরুদ্ধ করে রাখে।